## Rješenje kojim se oduzima suglasnost za obavljanje funkcije člana Uprave Nadiri Eror iz Zagreba u društvu AGRAM životno osiguranje d.d. Zagreb

### NN 51/2006 (8.5.2006.), Rješenje kojim se oduzima suglasnost za obavljanje funkcije člana Uprave Nadiri Eror iz Zagreba u društvu AGRAM životno osiguranje d.d. Zagreb

# Hrvatska agencija za nadzor financijskih usluga

**1231**

Na temelju odredbi članka 15. stavak 1. točka 2. alineja 7. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«
broj 140/05) i članka 16.f stavak 1. alineja 2. Zakona o osiguranju (»Narodne
novine« broj 46/97. – pročišćeni tekst, broj 116/99 i 11/02) u postupku nadzora
nad dijelom poslovanja društva AGRAM životno osiguranje d.d., Zagreb, Ulica
grada Vukovara 282, MBS: 080151945, Uprava Hrvatske agencije za nadzor
financijskih usluga, na sjednici održanoj dana 27. travnja 2006. godine donijela
je

## RJEŠENJE

1. Oduzima se suglasnost za obavljanje funkcije člana Uprave Nadiri Eror iz
Zagreba, Emanuela Vidovića 3 u društvu AGRAM životno osiguranje d.d. Zagreb,
Ulica grada Vukovara 282.
2. Nalaže se nadzornom odboru društva AGRAM životno osiguranje d.d. da donese
odluku o opozivu osobe iz točke 1. ovog Rješenja sa funkcije člana Uprave i
donese odluku o privremenom imenovanju člana nadzornog odbora na funkciju
zamjenika člana Uprave, do imenovanja člana Uprave društva AGRAM životno
osiguranje d.d., u roku od tri dana od dana primitka ovog Rješenja.
3. Nalaže se nadzornom odboru društva AGRAM životno osiguranje d.d. Zagreb,
dostaviti Hrvatskoj agenciji za nadzor financijskih usluga dokaz o podnijetom
zahtjevu za upis brisanja opozvanog člana uprave i upis zamjenika člana uprave u
sudski registar, u roku od osam dana od dana primitka ovog Rješenja.
4. Zabranjuje se društvu AGRAM životno osiguranje d.d. Zagreb isplata dividende
dioničarima društva AGRAM životno osiguranje d.d. Zagreb do ulaganja imovine za
pokriće matematičke pričuve u vrijednosne papire kojih je izdavatelj Republika
Hrvatska ili Hrvatska narodna banka ili Hrvatska banka za obnovu i razvoj u
visini najmanje 50% ukupne imovine za pokriće matematičke pričuve, odnosno do
usklađenja ulaganja ostalih sredstava matematičke pričuve i raspoloživih
sredstava sa zakonom propisanim kriterijima.
5. Ovo Rješenje objavit će se u »Narodnim novinama«.

```
Obrazloženje
```

Na temelju odredbi članka 27. stavak 1. točka 8. Zakona o Hrvatskoj agenciji za
nadzor financijskih usluga (»Narodne novine« broj 140/05), Hrvatska agencija za
nadzor financijskih usluga (dalje u tekstu: Agencija) pravni je sljednik
Direkcije za nadzor društava za osiguranje i nadležna je za sve postupke i
predmete u radu iz djelokruga i nadležnosti Direkcije za nadzor društava za
osiguranje.
Direkcija za nadzor društava za osiguranje (dalje u tekstu: Direkcija) pregledom
poslovanja društva Euroherc životno osiguranje d.d., Zagreb, (dalje u tekstu:
Društvo), sa stanjem na dan 30. lipnja 2005. godine, o čemu je sačinjen zapisnik
koji se vodi pod klasom: 453-02/05-12/07, urbroj: 567-02/05-2, utvrdila je da
navedeno Društvo postupa protivno odredbama članka 55. i 55.a Zakona o
osiguranju (»Narodne novine« broj 46/97. – pročišćeni tekst, broj 116/99 i
11/02), (dalje u tekstu: Zakon), a na temelju sljedećeg činjeničnog stanja:
– Društvo je uložilo u temeljni kapital društva Agram d.o.o., Ljubuški,
Republika Bosna i Hercegovina, iznos od 218.783,00 kn, čime je postupilo
protivno odredbi članka 55. stavak 1. navedenog Zakona koja obvezuje Društvo na
ulaganje sredstava u Republici Hrvatskoj.
– Društvo je u dionice Veritas osiguranje d.d. (ugovor od 18. kolovoza 2004. g.
i ugovor od 6. listopada 2004. g.), uložilo iznos od 3.925.005,00 kn (8,8%
sredstava) i u dionice Sunce osiguranje d.d. (ugovor od 2. 10. 2004. g. i više
ugovora tijekom 2005. g.) iznos od 17.485.622,00 kn (39,3% sredstava), čime je u
svako uložilo više od 2% dopuštenih sredstava, te je na taj način postupilo
protivno odredbi članka 55. stavak 4. točka 2. navedenog Zakona koja dopušta
ulaganja u navedena sredstva do 10%, a najviše do 2% stanja raspoloživih
sredstava za ulaganje u vrijednosne papire istog izdavatelja.
– Društvo je u udjele društva Euroinvesting d.o.o. uložilo1.274.699,48 kn i
društva Eurodom d.o.o. uložilo 100.000,00 kuna, čime je uloženo više od
dopuštenih 1% raspoloživih sredstava za ulaganje u udjele istog izdavatelja,
odnosno pojedinačno ulaganje u udjele društva Euroinvesting d.o.o. prelazi
dopušteni iznos od 1% i čini 2,8% sredstava, što je protivno odredbi članka 55.
stavak 4. točka 4. navedenog Zakona.
– Društvo je u zajam društvu Euroherc osiguranje d.d. (ugovor od 30. lipnja
2005. g.) uložilo 5.810.445,00 kuna, odnosno 13% raspoloživih sredstava, što je
protivno odredbi članka 55. stavak 4. točka 5. Zakona kojom je dopušteno uložiti
najviše 2% stanja raspoloživih sredstava za ulaganje istom zajmoprimcu.
– Društvo je uložilo 25,4% od stanja sredstava matematičke pričuve u vrijednosne
papire kojih je izdavatelj Republika Hrvatska (ugovor od 20. prosinca 2004. g.,
zaključnica od 30. kolovoza 2005. g.) umjesto obveznih 50% sredstava, što je
protivno odredbi članka 55.a stavak 3. Zakona.
– Društvo je iz sredstava matematičke pričuve u nekretnine sa stalnim prihodom
uložilo 36.928.691,00 kuna, što čini 22,5% stanja matematičke pričuve, a što je
protivno odredbi članka 55.a stavak 2. točka 4. Zakona, koja dopušta ulaganja u
navedene namjene do 20% stanja sredstava matematičke pričuve.
– Društvo je protivno dopuštenim namjenama ulaganja sredstava matematičke
pričuve, propisanim odredbama članka 55.a Zakona uložilo u zajmove osigurane
ostalim instrumentima naplate ukupan iznos od 43.010.936,61 kn, (zajmovi su
odobreni društvima Eurodom d.o.o. i Euroleasing d.o.o.), čime ukupna ulaganja u
navedene namjene čine 26,2 % stanja matematičke pričuve.
Na navedeni zapisnik, dostavljen na očitovanje, Društvo nije imalo primjedbi.
Direkcija je još u danom Mišljenju o ispravnosti financijskog izvješća za 2004.
godinu, klasa: 453-02/05-12/08, urbroj: 567-02/05-1, utvrdila da Društvo
neovisno o ranije danim nalozima i dalje ne ispunjava zakonske kriterije u svezi
ulaganja slobodnih raspoloživih sredstava, te je dala nalog Društvu da
najkasnije do 30. lipnja 2005. godine uskladi ulaganja imovine iz matematičke
pričuve i sva ostala ulaganja u skladu sa Zakonom, a o tijeku poduzetih mjera
izvijesti Direkciju. Po danim nalozima Društvo nije postupilo, a utvrđeno
činjenično stanje nije osporilo.
Direkcija je dana 14. listopada 2005. godine održala sastanak sa članovima
Uprave Društva na kojemu su isti upozoreni na obvezu otklanjanja navedenih,
kontinuiranih nezakonitosti i nepravilnosti u poslovanju Društva, a nalogom od
18. listopada 2005. godine klasa: 453-02/05-12/13, urbroj: 567-02/05-1, naložila
je Upravi Društva da uskladi ulaganja sa namjenama i visinom propisanom
odredbama članka 55. i 55.a Zakona, uz obvezu da najkasnije do 15. prosinca
2005. godine sredstva matematičke pričuve uloži sukladno odredbi članka 55.a
stavka 2. Zakona, te da najkasnije do 31. prosinca 2005. godine visinu ulaganja
iz raspoloživih sredstava uskladi s odredbom članka 55. Zakona. Istim nalogom
naloženo je Upravi kontinuirano izvještavanje Direkcije o poduzetim aktivnostima
radi otklanjanja utvrđenih nezakonitosti i nepravilnosti. Po danim nalozima
Društvo nije postupilo, a utvrđeno činjenično stanje u zapisniku nije osporilo.
Slijedom navedenog, utvrđeno je da Društvo kontinuirano postupa protivno
prisilnim zakonskim propisima, te ne poštuje i ne izvršava dane naloge.
Navedeno je potvrdila i Uprava Društva u svom dopisu, zaprimljenim u Agenciji
dana 9. siječnja 2006. godine, u kojemu se ističe da je odluka Uprave Društva da
do 31. ožujka 2006. godine Društvo ostvari Zakonom propisanu visinu ulaganja
matematičke pričuve u vrijednosne papire koje izdaje Republika Hrvatska. Nadalje
je navedeno da je društvo Euroherc životno osiguranje d.d. dana 29. prosinca
2005. godine s društvom SUNCE osiguranje d.d. zaključilo Ugovor o ustupanju
portfelja životnog osiguranja, čime je preuzelo portfelj životnog osiguranja
SUNCE osiguranja d.d., a glavna skupština Društva je 28. prosinca 2005. godine
donijela odluku o izmjeni i dopuni statuta kojom je Društvo promijenilo naziv,
te od 30. prosinca 2005. godine posluje pod tvrtkom AGRAM životno osiguranje
dioničko društvo.
O neposrednom nadzoru poslovanja Društva, provedenom radi provjere stanja
ulaganja sredstava matematičke pričuve sa stanjem na dan 31. prosinca 2005.
godine, a u vezi ispunjenja naloga Direkcije od 18. listopada 2005. godine
klasa: 453-02/05-12/13, urbroj: 567-02/05-1, sačinjen je dana 22. ožujka 2006.
godine zapisnik klasa: UP/I-041-02/06-03/14 urbroj: 326-302706-2, kojim je
temeljem iskazanih podataka u nerevidiranoj bilanci utvrđeno sljedeće činjenično
stanje:
– u vrijednosne papire kojih je izdavatelj Republika Hrvatska Društvo je uložilo
iznos od 48.639.535,00 kn odnosno 23,12% od stanja matematičke pričuve, a što je
protivno odredbi članka 55.a stavak 3. Zakona koja nalaže ulaganje u navedene
namjene u visini od 50% stanja matematičke pričuve.
– prema nerevidiranom financijskom izvješću za poslovnu 2005. godinu od ukupnog
stanja matematičke pričuve u iznosu od 210,4 mio. kn, Društvo je uložilo iznos
od 61.118.006,00 kn, odnosno 29,05%, u namjene koje nisu propisane Zakonom, a u
odnosu na visinu uloženih sredstava protivno Zakonu na dan 30.09.2005.godine,
Društvo je sa stanjem na dan 31.12.2005. godine taj iznos povećalo za iznos od
14.602.560,00 kn, čime je postupilo protivno odredbi članka 55.b Zakona, odnosno
za navedena ulaganja nije zatražilo, niti dobilo suglasnost Direkcije i protivno
nalogu Direkcije da disperzira angažirana sredstava u namjenama izvan
dopuštenih, u namjene propisane člankom 55. Zakona.
Na navedeni zapisnik, dostavljen Društvu na očitovanje, Društvo nije imalo
primjedbi.
Utvrđeno činjenično stanje u navedenom zapisniku ukazuje da Društvo nije
postupilo po nalogu Direkcije, odnosno nije poduzelo mjere za otklanjanje
utvrđenih nezakonitosti u poslovanju, već je i dalje angažiralo sredstva izvan
namjena propisanim Zakonom, bez suglasnosti Direkcije.
Dana 5. 4. 2006. godine Društvo je Agenciji dostavilo revidirana financijska
izvješća o poslovanju u 2005. godini, koja u odnosu na nerevidiranu bilancu koja
je bila osnova za utvrđenje stanja u poslovanju Društva, o čemu je sačinjen
zapisnik klasa: UP/1-041-02/06-03/14 urbroj: 326-302706-2, ukazuje na značajno
povećanje ukupne imovine Društva (s iznosa od 272.892.449,00 kn na iznos
501.820.742,00 kn), proizišlog iz preuzetog portfelja Sunca osiguranja d.d., sa
stanjem na 30. 12. 2005. godine.
Prema revidiranom financijskom izvješću odstupanja kod ulaganja sredstava u
namjene i visine određene člankom 55.a Zakona su se povećala, tako da:
Ulaganja u vrijednosne papire kojih je izdavatelj Republika Hrvatska iznosi
125.981.564,00 kn što čini 28,96 % od ukupno434.996.327,00 kn stanja matematičke
pričuve, umjesto propisanih 50%.
Ulaganja u namjene izvan zakonom propisanih kriterija i bez suglasnosti
Direkcije, angažirana su sredstva u iznosu od 179.092.600,00kn, što čini 41,17 %
stanja matematičke pričuve.
Od ukupno raspoloživih sredstava za ulaganje u iznosu od 48.042.535,00 kn
Društvo je uložilo 40.100.538,00 kn, od kojeg iznosa je u namjene protivno
zakonom propisanih kriterija uložilo 12.268.627,00 kn.
Od ukupno uloženih sredstava u zakonom propisane namjene u iznosu od
27.831.911,00 kn Društvo je uložilo 17.001.274,00 kn u dionice i druge
vrijednosne papire (Ugovor od 29. 12. 2005. godine sklopljen s Kreditnom bankom
d.d.), čime je prekoračilo dopuštenu visinu ulaganja u navedene namjene, kao i
visinu ulaganja u vrijednosne papire istog izdavatelja, propisane odredbama
članka 55. stavak 4. točka 2. Zakona.
Dana 30. 6. 2005. godine Društvo je odobrilo zajam društvu EUROHERC osiguranje
d.d. u iznosu od 6.040.301,00 kn, čime je prekoračilo kako visinu dopuštenih
ulaganja u navedene namjene, tako i visinu ulaganja na ime danih zajmova istom
zajmoprimcu, što je protivno odredbama članka 55. stavak 4. točka 5. Zakona.
Društvo je sredstva matematičke pričuve i raspoloživa sredstva za ulaganje,
protivno zakonom propisanim kriterijima za ulaganje, angažiralo u povezana
društva (Eurodom d.o.o. i Euroleasing d.o.o.) koja zajedno s Društvom čine
koncern.
Slijedom navedenog, Društvo je unatoč svojim obvezama i nalozima Direkcije, nije
otklonilo naprijed navedene nezakonitosti u poslovanju.
S obzirom na to da je Društvo postupajući protivno odredbama članka 55., 55a. i
55.b Zakona počinilo prekršaje opisane člankom 108. stavak 1. točka 1. i 2.
Zakona, Agencija će protiv Društva i odgovornih osoba u Društvu podnijeti
prekršajnu prijavu nadležnom sudu.
Upravu Društva čine dva člana, od kojih je Božidar Huljev kao predsjednik Uprave
posebno odgovoran za opće upravljanje tvrtkom, za upravljanje ljudskim
potencijalima i prodajnom funkcijom, a Nadira Eror kao član Uprave posebno je
odgovorna za financijsko računovodstvene poslove i za poslove plana i analize.
Odredbom članka 16.d stavak 1. alineja 1. i 7. Zakona propisano je da su članovi
uprave društva dužni osigurati da društvo posluje u skladu s ekonomskim
načelima, pravilima struke osiguranja i aktuarske struke, te da su dužni
osigurati provođenje mjera naloženih od Direkcije, a odredbom članka 16.f stavak
1. alineja 2. Zakona propisano je da će Direkcija oduzeti suglasnost za
obavljanje funkcije člana uprave ako je član uprave teško prekršio dužnosti
člana uprave iz članka 16.d Zakona.
S obzirom na to da Uprava Društva nije provela mjere naložene radi otklanjanja
utvrđenih nezakonitosti u poslovanju Društva, koje se odnose na financijsko
računovodstvene poslove, te i dalje poduzima aktivnosti protivne danim nalozima
i zakonskim obvezama, ispunili su uvjeti propisani člankom 16.f stavak 1.
alineja 2. Zakona, za oduzimanje suglasnosti za obavljanje funkcije članu Uprave
Društva zaduženom za financijsko-računovodstvene poslove i za poslove plana i
analize, pa je odlučeno kao u točki 1. izreke ovog Rješenja.
Na temelju odredbi članka 261. stavak 2. Zakona o trgovačkim društvima, naloženo
je nadzornom odboru Društva donošenje odluke o privremenom imenovanju člana
nadzornog odbora na funkciju zamjenika člana Uprave do imenovanja novog člana
Uprave Društva, kako je to navedeno u točki 2. izreke ovog Rješenja.
U skladu s odredbama Zakona o sudskom registru nadzorni odbor Društva dužan je
podnijeti zahtjev za brisanje opozvanog člana Uprave i upis zamjenika člana
Uprave Društva, kako je i odlučeno u točki 3. izreke ovog Rješenja.
Pozivom na odredbu članka 65. stavak 2. alineja 1. Zakona zabranjuje se Društvu
isplata dividende dioničarima Društva do ulaganja imovine za pokriće matematičke
pričuve u vrijednosne papire kojih je izdavatelj Republika Hrvatska ili Hrvatska
narodna banka ili Hrvatska banka za obnovu i razvoj u visini najmanje 50% ukupne
imovine za pokriće matematičke pričuve, odnosno do usklađenja ulaganja ostalih
sredstava matematičke pričuve i raspoloživih sredstava sa zakonom propisanim
kriterijima, kako je navedeno u točki 4. izreke ovog Rješenja.
Na temelju odredbe članka 8. stavka 3. Zakona o Hrvatskoj agenciji za nadzor
financijskih usluga, ovo Rješenje objavit će se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se protiv istog može pokrenuti
upravni spor podnošenjem tužbe Upravnom sudu Republike Hrvatske u roku 30 dana
od dana primitka ovog Rješenja.

Klasa: UP/I-453-02/06-30/13
Urbroj: 326-304/06-1
Zagreb, 27. travnja 2006.

Predsjednik Uprave
**Ante Samodol**, v. r.

Rješenje, NN 51/2006-1231
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)